LIENZ. Tri Slovenky nebudú chýbať na štarte 1. kola utorňajšieho slalomu žien v rámci pretekov Svetového pohára v alpskom lyžovaní v rakúskom Lienzi.
Budú nimi dlhodobo najlepšia slovenská slalomárka Veronika Velez-Zuzulová, senzačná víťazka nedávneho slalomu SP v Aare Petra Vlhová i skúsenosti zbierajúca Barbara Kantorová.
Vlhová nedávno senzačne vyhrala slalom v Aare.
Vlhová sa predstaví aj v pondelňajšom obrovskom slalome, kde by bol jej postup do druhého kola milým prekvapením.
Štart 1. kola obrovského slalomu je o 10:30 h. Autorom trate bude Nór Tim Gfeller. Druhé kolo s tridsiatkou najlepších odštartuje o 13:30 h. Trať postaví Slovinec Denis Steharnik. Uvádza sa to v tlačovej správe Úseku alpských disciplín SLA.
V obrovskom slalome Vlhová štartovala aj v októbri v Söldene. FOTO - TASR/AP.
Prvé kolo utorňajšieho slalomu je plánované rovnako na 10.30 h. Autorom trate bude švajčiarsky tréner Werner Zurbuchen.
Druhé kolo sa začne o 13:30 h. Trať by mal postaviť tréner českej slalomárky Šárky Strachovej Werner Mayrhofer.
"Som spokojný s Petrinou formou. Tento týždeň sme intenzívne trénovali v rakúskom Reiteralme spoločne s americkým tímom," uviedol tréner Petry Vlhovej Ivan Iľanovský.
Osobný tréner Barbary Kantorovej - Slovinec Jože Gazvoda informoval: "Barbara sa momentálne pripravuje v neďalekom stredisku Kronplatz."